પંકજ નીકળી ગયા પછી મૃણાલે મમ્મીને કહ્યું : ‘તું હવે પંકજના પિતા, અશ્વિનભાઈને મળીને અમારાં લગ્નની વાત કર. ક્યારે મળીશ તેમને ?’ સુનંદાબેનને માટે હા-ના કરવાનો કોઈ પ્રશ્ન જ ન હતો. બે દિવસ પછી તે પંકજના ઘરે અશ્વિનભાઈને મળવા ગયાં. તેમણે બંનેએ લીધેલા નિર્ણયની વાત કરી. અશ્વિનભાઈને આ બાબતમાં કાંઈ ખબર ન હતી. સુનંદાબેને અશ્વિનભાઈને પોતાની ઓળખાણ આપી, મૃણાલની બધી માહિતી આપી અને કહ્યું : ‘છોકરાંઓએ નિર્ણય લઈ લીધો છે, એટલે આપણે હવે માત્ર સંમતિ જ આપવાની છે. તમે પંકજભાઈ માટે મૃણાલનો સ્વીકાર કરો એવી હું વિનંતી કરું છું.’